Эвер гун.

 Са асирдани тежедай гьич кьуьзуь,

 Лезги эдебият – аквадай гуьзгуь,

 Гьар са гаф лали – гегьвер хьтин тир экуь,

 Ч1алан диб хвейиди вуж я лагьайт1а,

 Ягъалмиш туш, Етим Эмин къалайт1а.

 Р.Каитов.

Алукьнавай 2018-йис чаз кьет1енди я. Е.Эминан 180 йис тамам жезва. И йис виридаз багьа ва играми Етим Эминан - чи халкьдин руьгьдин пайдахдик кваз фида. Школайрани, ктабханайрани, гьич са хуьрени и кар рик1елай алудна виже къведач. Герек чун гьар сад, са ни ят1ани гьазурвал акурай лугьуз, къерех тежен. Етим Эмин чи виридан ва гьар садан дамах ва руьгьдин мягькемвилин чешне я. Гьак1 тирвиляй и кардик чна, гьар са районэгьлиди, вичин лайихлу пай кутуна к1анда, Эминан вилни чал ала:

 Квекай, дустар, т1алабда за, мубарак дарул-исламда-

 Мегер, лагь, куь рик1ел къвечни и мубтала Эмин, дустар?

Етим Эминаз чизва, дуьнья садбуруз гъамни хажалат, садбуруз девран я, ана авай инсанарни аниз илифиз хъфизвай, мугьманар я. Шаирдин фикирдалди, гьар са инсан вичин эхиримжи нефесдалди сад-садахъ галаз гьуьрметлудаказ, хатурлудаказ яшамиш хьана к1анда.

 И дуьнья са фана багъ я,

 Куьне квез гьуьрмет ая т1ун.

 Гваз фидайди вад юк1 агъ я,

 Шейт1андиз лянет ая т1ун.

 Им инсанар аллагьди гайи са куьруь уьмуьрда адалатлувилелди яшамиш хьуниз эвер гузвай Эминан гьарай я.

 Чал Эминан халкь лугьудай т1вар ала, гьак1 тирла чун адан ирс агакьнавайбур, хуьзвайбурни , давамарзавайбурни я. Эмина сифтени-сифте дуьньядин майданда чун, халкь тирди субутзавай гуьзел лезги ч1алал теснифна:

 Ви гьар са гаф са къизил я демина,

 Ч1агурна вун Сулеймана, Эмина.

 Етим Эминан шиирар чи халкьдин рик1яй садрани акъатдач. Абур несилрилай несилрал агакьзава. Эминан эсеррай лезги халкьдин инсанриз ватанпересвилин, къагьриманвилин, гуьзелвилин тербия гудай камаллу гафар, насигьатар, мисалар ва дерин фикирар жагъизва. Адан эсерри чаз азадвал, гьахълувал, дуьзвал, намуслувал ва вафалувал патал женг ч1угваз эверзава.

 Дуьнья я им, акъвазмир сархуш хьана, -

 Буба хциз муьгьтеж тахьуй, стхаяр …

 … Гъил гъилизни муьгьтеж тахьуй, стхаяр.

 Йиф жери зат1 яни югъ галачиз?

 Бахтсуз к1андай дидеди гьич ханачиз,

 Етим хьана, гъиле зат1ни амачиз,

 Итим папаз муьгьтеж тахьуй, стхаяр.

 «Е.Эминан шиирри чаз лезги ч1алан т1ямар чирна. Идалайни башкъа, ам вири аямар патал хайи шаир я. Эминан шииррин таъсир къе генани хци хьанва. И карди лугьузва хьи, Эмин эбеди яз вилик жергеда амукьдай шаир я.» М.Митаров.

 Эмина илигай лезги шииратдин багъ, асирра хьиз, гилани баркаллувилелди хуьда, девлетлу ийида. Чун Эминан весийриз гьамиша вафалу жеда. Лезги халкьди вич Эминан т1вар алайди тирди чирдай гзаф крарал чан гъида. Эмин чи арадай садани садрани фена лугьун тийидайвал.

 Низ ван хьана Етим Эмин кьена лугьудай?

 Лезги халкьдин арадай ам фена лугьудай?

 Ам амазма – халкьдин виждан, иманни гуьгьуьл,

 Сирер ама ада халкьдиз гена лугьудай.

 Лезги ч1алан дамах, зерифвални деринвал, гегьеншвални туьнтвал къалурай Эминанни Сулейманан рекье, ам мадни ч1агурун паталди, чи шаиррихъ ва писателрихъ галаз чна вирида санлай зегьмет ч1угуна к1анда.

 Къуй чун гьамиша вини дережадин меденият ва тарих авай, мугьман, яр - дуст кьабулиз ва рекье тваз алакьдай, гъвеч1и – ч1ехиди чидай, намуслу, инсанперес, ватанперес, мугьманперес инсанар, Эминанни Сулейманан жавагьирар гьамишанда мецел алай миллет яз машгьур хьурай.

 Чи лезги халкьдив ви даим я суьгьбет,

 Ви гьар са келима – несилриз тербет.

 Ви илгьам язва къе къизилдин гуьмбет,

 Шаиррин арада шагь Етим Эмин.

 Е. Эмин, чи дамарра къекъвезвай иви хьиз, чахъ гала, адан ктабри чи к1валера багьа ядигарри хьиз нур, шиирри рик1из чим гузва. Эминан сес гьар са лезгидин япара рахазва.

 Эмин, вуна яратмишай

 Гьар са ц1арц1ихъ къимет ава…

 Вахъ гьакъикъи шаирвилин

 Куьтягь тежер девлет ава.

 Халкьдин патай гьамишалугъ

 Ч1ехи гьуьрмет, рагьмет ава.

 Де, вучиз вун, етим хьурай,

 Эй ариф кас, устад шаир. ( Ш. Эмир Мурадов )

 Етим Эмин ва адан яратмишунар чи халкьдин садвилин ва битаввилин къадакьда авай масмар я.

 Шаирди чаз меслятвилихъ ва сад садан хийирдал хьунихъ эверзава:

 Дерт агатиз, гьижранди куз, гьахъсузвили гатадайла,

 Зазни эвер, къведа даим шаир, Етим Эмин, дустар.

 - Вун етим туш, камаллу хва, лезги хва!

 Вун илгьамдар, вун чи рагъ я алемда.

 - Гьарай, эллер! – Эмин сагъ я дуьньядал,

 Несилрини а т1вар кьада гьуьрметдал!

 Эминан суварни, Ст1ал Сулейманан шииратдин,Шарвили эпосдин хьиз, чи халкьдин рик1 алайбурукай садаз элкъвенва. Къуй Эминан руьгьдин экуьни чи рехъ эбеди яз ишигълаванрай.

 Арифдарар Лезгистандихъ хьанай бул,

 Лезги ч1алал ч1угун тавур чпин къул…

 Жуван ч1алал шииратда гел авур,

 Икрамзава вири халкьди ваз, Эмин.